28.4.2023
SL
Uradni list Evropske unije
C 149/115 sreda 19. oktobra 2022
25. poziva, da se v programih EU nameni prednost projektom, ki spodbujajo in omogočajo ustvarjanje delovnih mest s pravicami ter stabilnimi in zakonsko urejenimi plačami in delovnimi razmerji;
26.
sprejema stališče Sveta v zvezi s podrazdelkom 2a;
Podrazdelek 2b – Odpornost in vrednote
27. ponovno poudarja, da se kljub zahtevam Parlamenta, naj za instrument Evropske unije za okrevanje ne velja zgornja meja, stroški refinanciranja krijejo iz podrazdelka 2b; ugotavlja, da bo glede na nepredvidene razmere na finančnih trgih zaradi ruske vojaške agresije proti Ukrajini, ki še naprej negativno vpliva na gospodarstvo Unije in ga usmerja na pot nižje rasti, višje inflacije in naraščajočih obrestnih mer, vrstica, namenjena stroškom financiranja instrumenta Evropske unije za okrevanje, verjetno potrebna v celoti, potrebe pa bi lahko celo močno presegle znesek, predviden v proračunu; obžaluje, da to dejansko vpliva na programe v istem razdelku, saj omejuje zmožnost Komisije, da predlaga povečanje finančnega načrta, če bi se izkazalo za potrebno; ugotavlja, da stroškov financiranja instrumenta Evropske unije za okrevanje ne bi smeli črpati iz posebnih instrumentov, namenjenih reševanju nepredvidenih izzivov, kot so posledice vojne v Ukrajini in energetska kriza;
28. zato za vodilni program Erasmus+, ki se osredotoča na učno mobilnost v izobraževanjuin usposabljanju, predlaga za 200 milijonov EUR višji znesek kot v predlogu proračuna, saj je treba podpreti ukrajinske študente in učitelje, kot je ugotovila Komisija, študentom nasploh pa pomagati tudi zaradi inflacije; poudarja, da bodo ta sredstva prispevala tudi k uravnoteženju finančnega profila programa Erasmus+, za katerega se denar izplačuje predvsem na koncu obdobja, in zagotovila doslednejše letno financiranje programa s stabilnim letnim povpraševanjem; poleg tega poudarja, da bodo večja sredstva prispevala k stalnim prizadevanjem za okolju prijaznejši in bolj vključujoč program ter omogočila dokončanje še neopravljenih nalog po evropskem letu mladih 2022; spominja na napoved predsednice Ursule von der Leyen v govoru o stanju v Uniji, da bi moralo biti leto 2023 evropsko leto znanja in spretnosti in da bi ga bilo treba v proračunu za leto 2023 podpreti;
29. želi spomniti, da program Erasmus+ v sklopu za šport podpira nepridobitne športne prireditve, namenjene nadaljnjemu razvoju evropske razsežnosti športa in promociji vprašanj, pomembnih za množični šport; poudarja ključno vlogo, ki jo ima šport v boju proti diskriminaciji in pri spodbujanju socialne vključenosti; predlaga ciljno povečanje v višini 10 milijonov EUR za vrstico „šport“, da bo lahko program podprl specialno olimpijado v Berlinu leta 2023;
30. poudarja, da evropska solidarnostna enota mladim pomaga pridobiti praktične izkušnje v drugi državi članici, s čimer povečuje njihovo zaposljivost in bogati življenjske priložnosti; poudarja tudi, da ta enota financira prostovoljno humanitarno delo v enoti za humanitarno pomoč, ki lahko zagotovi pomembno humanitarno pomoč zunaj konfliktnih območij; zato je sklenil povečati sredstva za evropsko solidarnostno enoto za 8 milijonov EUR glede na predlog proračuna;
31. poudarja, da pandemija COVID-19 še ni končana in da je treba ohraniti podporo zdravstvenim sistemom, da bi povečali njihovo odpornost in pripravljenost prek programa EU za zdravje; poleg tega poudarja, da ima ta program ključno vlogo pri načrtu za boj proti raku, farmacevtski strategiji za Evropo ter novoustanovljenem organu za odzivanje na izredne zdravstvene razmere; zato odpravlja nesorazmerno in neupravičeno zmanjšanje, ki ga je predlagal Svet, in povečuje proračun programa za 25 milijonov EUR glede na predlog proračuna, kar zajema tudi podporo ukrepom za splošno zdravstveno zavarovanje po vsej Uniji, vključno s kakovostnimi storitvami za spolno in reproduktivno zdravje;
32. opozarja na vse številnejše in hujše naravne nesreče v Evropi, kot so pokazali rekordni požari v naravi poleti 2022; obžaluje, da se bodo ekstremni vremenski pojavi zaradi podnebnih sprememb še zaostrovali in bili vse pogostejši; zato je v skladu z zavezo predsednice Komisije iz govora o stanju v Uniji za leto 2022 sklenil povečati sredstva mehanizma Unije na področju civilne zaščite za 20 milijonov EUR, da bi izboljšali zmogljivost Unije za odzivanje in bolje zaščitili njene državljane, vključno z zmogljivostmi za mobilizacijo zdravstvenih enot v izrednih razmerah; poudarja, da je treba vlagati v blažitev podnebnih sprememb in prilagajanje nanje v posebej ranljivih regijah;